# Augustinas Kepenis

### Straipsnis iš Vikipedijos, laisvosios enciklopedijos.

Augustinas Kepenis

Augustinas Kepenis (1930 m. gruodžio 18 d. Rokiškyje – 1993 m. rugsėjo 15 d. Vilniuje), choro dirigentas, pedagogas, kompozitorius.

## [taisyti] Biografija

Pirmasis muzikos mokytojas buvo K. Jovaiša. Baigęs Rokiškio vidurinę mokyklą, 1950 Augustinas įstojo į Vilniaus J. Tallat-Kelpšos muzikos mokyklą, kur pas P. Tamuliūną ir A. Račiūną mokėsi muzikos teorijos ir kompozicijos. 1953 – 1958 choro dirigavimą studijavo Lietuvos valstybinėje konservatorijoje (vyr. dėst. J. Motiekaičio ir doc. K. Kavecko klasėse).

1958 – 1961 choro dirigavimą dėstė Klaipėdos muzikos mokykloje, 1959 – 1961 buvo Klaipėdos operos vyr. dirigentas. Atnaujino G. Verdi operą „Traviata“, o 1960 pastatė A. Klenickio operą „Prie Nemuno“ (opera parodyta ir Vilniuje). Apsigyvenęs Vilniuje, 1961 – 1964 buvo Valstybinio pedagoginio instituto mišriojo choro, taip pat dainų ir šokių liaudies ansamblio „Šviesa“, o 1965 – 1967 miesto vyrų choro „Varpas“ chormeisteris. 1964 – 1969 Lietuvos liaudies meno rūmų dirigentas-konsultantas ir Vilniaus skaičiavimo mašinų gamyklos vyrų choro „Elektronika“ meno vadovas ir dirigentas. 1970 – 1977 vadovavo įvairiems sostinės meno mėgėjų kolektyvams, kurį laiką buvo Vilniaus miesto medicinos darbuotojų klubo dainų ir šokių liaudies ansamblio „Rūta“ meno vadovas. 1978 kartu su L. Furmonavičiūte subūrė Vilniaus mokslinio tyrimo institute „Venta" mišrųjį chorą ir jam vadovavo iki mirties. 1990 choras koncertavo Jugoslavijoje, dalyvavo dainų šventėse, prizinių vietų pelnė chorų apžiūrose ir konkursuose.

Nuo 1977 Lietuvos liaudies meno rūmų muzikos skyriaus darbuotojas, 1980 – 1982 Lietuvos mokslinio metodinio kultūros centro vyr. mokslinis bendradarbis. Buvo mėgėjų chorų konsultantas, 1965 respublikinės dainų šventės vyr. dirigentų asistentas, 1967 respublikinės meno ir sporto dainų šventės dirigentas. Sukūrė dainų chorams, vokaliniams ansambliams ir solistams.

## [taisyti] Šaltinis

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. Informacijos publikavimui gautas žodinis autoriaus leidimas.

Rodomas puslapis "http://lt.wikipedia.org../../../a/u/g/Augustinas_Kepenis_0eee.html"

Kategorijos: Lietuvos chorvedžiai | Lietuvos kompozitoriai | Lietuvos pedagogai

##### Views

- Straipsnis
- Aptarimas
- Dabartinė versija

##### Paieška